帝資辯捷疾，聞見甚敏；材力過人，手格猛獸；知足以拒諫，言足以飾非，矜人臣以能，高天下以聲，以為皆出己之下。好酒淫樂，嬖於婦人。愛妲己，為妲己之言是從。造酒池、肉林，創炮烙、蠆盆之酷刑。比干、箕子、微子諫，帝怒，殺比干，囚箕子。微子去之。帝以西伯昌、九侯、鄂侯為三公。九侯有女美，入侍於帝。九侯女不喜淫，帝殺之，而醢九侯。鄂侯固諫，並脯之。西伯歎，崇侯虎譖之，帝囚之羑里。西伯之臣獻奇物，遂赦之。西伯獻河洛之地，請廢炮烙之刑。帝許之，假以節鉞，使專征伐。又信佞臣費中，朝政日敗。